เวลานั่งอยู่เฉยๆบางทีก็รู้สึกแน่นหน้าอก แต่พอขยับหรือหายใจเข้าลึกๆบางทีก็เจ็บๆแปลบๆค่ะ แล้วก็รู้สึกกลืนน้ำลายลำบากในบางทีค่ะ เพิ่งเป็นวันแรก อย่างงี้นี่เป็นอะไรหรอคะ
สวัสดีค่ะอาการเจ็บแน่นหน้าอก เจ็บมากขึ้นเวลาขยับหายใจเข้าออกลึกๆ นั้น อาจจะเกิดมาจาก กล้ามเนื้อบริเวณอกอักเสบ มักสัมพันธ์กับท่าทาง การขยับ มีจุดกดเจ็บชัดเจน หรือถ้าเจ็บแปล๊บๆอาจจะเป็นอาการเจ็บจากอาการปวดที่ปลายประสาท ภาวะกรดไหลย้อน ปวดจากกระดูกซี่โครงหัก หากก่อนหน้านี้มีประวัติอุบัติเหตุนำมาก่อน ปวดจากเยื่อหุ้มปอดหรือเยื่อหุ้มหัวใจอักเสบก็ปวดแปล๊บๆเวลาหายใจเข้าออกได้เช่นกัน แต่เป็นภาวะที่พบได้น้อยในเบื้องต้น หลีกเลี่ยงการทำงานหรือยกของหนัก ระวังการกระทบกระแทกโดยตรง ดื่มน้ำมากๆ รับประทานอาหารอ่อนๆ หลีกเลี่ยงอาหารรสจัดหรืออาหารมื้อใหญ่ กินแล้วนั่งหัวสูงไว้อย่างน้อย 3 ชั่วโมงและควรไปพบแพทย์ถ้าแน่นหน้าอกมากขึ้นเรื่อยๆ แน่นอกมีร้าวไปกรามหรือแขน ใจสั่น ไอมาก อาเจียน กินได้น้อยลงมากร่วมด้วย